Okresná prokuratúra Spišská Nová Ves 
Elektrárenská 1, 052 01 Spišská Nová Ves 1 	

Sp. zn. : 2 Pv 492/13/8810	Spišská Nová Ves, 10.1.2014
EEČ : 2-68-62-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Spišská Nová Ves
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 13. júna 2010, v čase okolo 4,50 h, v Spišskej Novej Vsi, viedol osobné motorové vozidlo Škoda Felícia EČ: SN 477 AL, po jednosmernej ceste označenej dopravným značením ako vedľajšia cesta po ul. Hviezdoslavovej v smere jazdy na ul. Chrapčiakovú, pričom po hlavnej ceste ul. Odborárov v smere na železničnú stanicu, viedol osobné motorové vozidlo VW Passat EČ: SN 408 CC vodič XXXXX, ktorému na križovatke ul. Hviezdoslavova a Odborárov nedal prednosť v jazde, v dôsledku čoho došlo k zrážke vozidiel VW Passat a Škoda Felícia, pri ktorej XXXXX utrpel podvrtnutie krčnej a hrudnej chrbtice s dobou liečenia a práceneschopnosti podľa znaleckého posudku v trvaní  21 dní, spolujazdkyňa XXXXX utrpela podvrtnutie krčnej chrbtice, centrálne posunutie medzistavcovej platničky C6 s kontaktom na neuroštruktúry a pomliaždenie hlavy s dobou liečenia a práceneschopnosti podľa znaleckého posudku v trvaní 5 týždňov a spolujazdec XXXXX utrpel tržnú ranu čela vpravo, pomliaždenie hrudníka vpravo a podvrtnutie krku ľahkého stupňa s dobou liečenia podľa znaleckého posudku v trvaní 7 až 10 dní, čím porušil ust. § 20 ods. 1 Zák. č. 8/2009 Z.z. o cestnej premávke a o zmene a doplnení niektorých zákonov v znení neskorších predpisov.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 3 Trestného poriadku ukladám obvinenému XXXXX, aby v priebehu skúšobnej doby uhradil poškodeným manželom XXXXX a Eve Hozzovej zostatok spôsobenej škody vo výške 384,20 € spoločne a nerozdielne, v zmysle dohody  uzatvorenej v rámci mediácie na Okresnom súde v Spišskej Novej Vsi a poškodenému XXXXX zostatok spôsobenej škody vo výške 1.132,82 € v  zmysle dohody  uzatvorenej v rámci mediácie na Okresnom súde v Spišskej Novej Vsi. 

Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Policajt ODI v Spišskej Novej Vsi uznesením sp.zn. ORP-84/DI-SN-2013 zo dňa 05.09.2013 vzniesol obvinenie obv. XXXXX pre prečin ublíženia na zdraví podľa § 158  Tr.zák na  skutkovom základe ako je uvedený vo výroku tohto uznesenia.
Obvinený XXXXX vyhlásil, že spáchal skutok, pre ktorý je trestne stíhaný a nie sú dôvodné pochybnosti o tom, že jeho vyhlásenie bolo vykonané slobodne, vážne a zrozumiteľne.
Uvedený skutok je kvalifikovaný  ako prečin ublíženia na zdraví podľa § 158  Tr.zák.,  u ktorého horná hranica trestnej sadzby neprevyšuje 5 rokov. Skutkový stav je preukázaný najmä výsluchmi poškodených, odborným vyjadrením  z odboru zdravotníctva, zápisnicou o obhliadke miesta dopravnej nehody, fotodokumentáciou, plánikom a náčrtom miesta dopravnej nehody a ďalšími listinnými dôkazmi.
Obvinený XXXXX nahlásil dňa 17.06.2013 dopravnú nehodu poisťovni Komunálna poisťovňa a.s. XXXXX Group, v ktorej mal uzatvorené povinné zákonné poistenie motorového vozidla. Poškodený XXXXX si uplatnil nárok na náhradu škody z titulu bolestného vo výške 864,60 € a 156,- € za zakúpený neabsolvovaný zájazd. Poškodená XXXXX si uplatnila nárok na náhradu škody z titulu bolestného vo výške 314,- €, 665,07 € ako ušlú mzdu, 156,- € za zakúpený a neabsolvovaný zájazd a 69,20 € ako náklady za lieky. Poisťovňou im bolo uhradené bolestné a ušlá mzda pošk. Evy Hozzovej. Zvyšok škody vo výške 384,20 € požadovali uhradiť priamo od obvineného. Poškodení XXXXX a XXXXX uzatvorili 11.12.2013 v rámci mediácie na Okresnom súde v Spišskej Novej Vsi s obvineným XXXXX dohodu o náhrade škody vo výške 384,20 €, ktorú sa im obvinený zaviazal uhradiť v 12-mesačných splátkach po 32,01 € najneskôr do 25.12.2014. Poškodený XXXXX si uplatnil nárok na náhradu škody vo výške 6.000,- € za poškodenie osobného motorového vozidla. Náhrada škody vo výške 3.667,18 € mu bola vyplatená poisťovňou. Za odpredaj vraku osobného motorového vozidla získal 1.200,- € a od obvineného priamo požadoval sumu vo výške 1.132,82 €. Túto sumu sa mu obvinený zaviazal uhradiť v 12-mesačných splátkach po 94,40 € najneskôr do 25.12.2014. Táto dohoda o náhrade škody bola spísaná v rámci mediácie na Okresnom súde v Spišskej Novej Vsi dňa 11.12.2013.

 Obvinený XXXXX s postupom v zmysle § 216 Tr.por. súhlasil.
 Obvinený doposiaľ nebol súdne trestaný a nebol ani postihnutý v priestupkovom konaní.

Z vyššie uvedeného vyplýva, že boli splnené podmienky na podmienečné zastavenie trestného stíhania podľa § 216 ods. 1 písm. a), b), c)  Tr. por. účinného od 1.1.2006, podľa ktorého  v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so   súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak:

a) obvinený vyhlási, že spáchal skutok, za ktorý je  stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a 
c) vzhľadom na osobu páchateľa s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

	V uznesení o podmienečnom zastavení trestného stíhania sa určí skúšobná doba na jeden rok až päť rokov. Skúšobná doba začína plynúť právoplatnosťou uznesenia o podmienečnom zastavení trestného stíhania.

	Obvinenému, ktorý uzavrel s poškodeným dohodu o náhrade škody, sa v uznesení o podmienečnom zastavení trestného stíhania uloží, aby škodu v priebehu skúšobnej doby uhradil.

Podľa § 217 ods. 1 Tr.por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne a to aj počas skúšobnej doby, že sa v trestnom stíhaní pokračuje.

	Vzhľadom na uvedené skutočnosti je uznesenie o podmienečnom zastavení trestného stíhania obvineného so skúšobnou dobou 12 mesiacov v súlade so zákonom.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Gardošíková
prokurátorka